Document ID: 32006D0042

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 24ης Ιανουαρίου 2006
με την οποία παρέχεται η δυνατότητα στη Λεττονία να παρατείνει την εφαρμογή μέτρου παρέκκλισης από το άρθρο 21 της έκτης οδηγίας 77/388/ΕΟΚ του Συμβουλίου περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών
(Το κείμενο στη λεττονική γλώσσα είναι το μόνο αυθεντικό)
(2006/42/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση (1), και ιδίως το άρθρο 27,
την πρόταση της Επιτροπής,
Εκτιμώντας τα ακόλουθα:
(1)
Σύμφωνα με το άρθρο 27 παράγραφος 1 της οδηγίας 77/388/ΕΟΚ, το Συμβούλιο, αποφασίζοντας ομόφωνα ύστερα από πρόταση της Επιτροπής, μπορεί να παρέχει τη δυνατότητα σε οποιοδήποτε κράτος μέλος να λαμβάνει ειδικά μέτρα, κατά παρέκκλιση από την εν λόγω οδηγία, με στόχο την απλοποίηση της διαδικασίας επιβολής του φόρου ή την αποτροπή ορισμένων περιπτώσεων φοροδιαφυγής ή φοροαποφυγής.
(2)
Με επιστολή που καταχωρήθηκε στη Γενική Γραμματεία της Επιτροπής στις 16 Μαρτίου 2005, η Λεττονία ζήτησε να της επιτραπεί η παράταση της εφαρμογής μέτρου παρέκκλισης στις συναλλαγές ξυλείας.
(3)
Σύμφωνα με το άρθρο 27 παράγραφος 2 της οδηγίας 77/388/ΕΟΚ, η Επιτροπή ενημέρωσε τα άλλα κράτη μέλη, με επιστολή της 10ης Μαΐου 2005, σχετικά με το αίτημα που υπέβαλε η Λεττονία. Με την από 31 Μαΐου 2005 επιστολή της, η Επιτροπή γνωστοποίησε στη Λεττονία ότι διέθετε όλες τις απαραίτητες πληροφορίες για την εκτίμηση του αιτήματος.
(4)
Η αγορά ξυλείας στη Λεττονία κυριαρχείται από μικρές τοπικές επιχειρήσεις και μεμονωμένους προμηθευτές. Ως αποτέλεσμα του χαρακτήρα της αγοράς και των σχετικών επιχειρήσεων, προέκυψε φορολογική απάτη η οποία ήταν δύσκολο να ελεγχθεί από τις φορολογικές αρχές. Για την καταπολέμηση της κατάχρησης αυτής, στη νομοθεσία της Λεττονίας για τον ΦΠΑ συμπεριλήφθηκε ειδική διάταξη με την οποία ορίζεται ότι υπόχρεος του φόρου είναι, σε ορισμένες περιπτώσεις, ο υποκείμενος στον φόρο υπέρ του οποίου πραγματοποιείται η φορολογητέα παράδοση αγαθών ή παροχή υπηρεσιών.
(5)
Το άρθρο 21 παράγραφος 1 της οδηγίας 77/388/ΕΟΚ, όπως τροποποιήθηκε από το άρθρο 28ζ της εν λόγω οδηγίας, ορίζει ότι, βάσει του εσωτερικού καθεστώτος, ο φόρος προστιθέμενης αξίας (ΦΠΑ) οφείλεται κατά κανόνα από τον υποκείμενο στο φόρο που πραγματοποιεί παράδοση αγαθών ή παροχή υπηρεσιών. Ωστόσο, η πράξη προσχώρησης του 2003 και, ειδικότερα, το κεφάλαιο 7 σημείο 1 στοιχείο β) του παραρτήματος VIII, παρέχουν στη Λεττονία τη δυνατότητα να εξακολουθήσει, για περιορισμένο χρονικό διάστημα, να εφαρμόζει το δικό της σύστημα επιβολής του ΦΠΑ στις συναλλαγές ξυλείας.
(6)
Η Επιτροπή κατανοεί ότι η ρύθμιση αυτή παρέχει πράγματι τη δυνατότητα στη Λεττονία να μειώσει τον κίνδυνο φοροδιαφυγής, όσον αφορά τον ΦΠΑ, και να απλοποιήσει τη διαδικασία επιβολής του φόρου στην αγορά ξυλείας.
(7)
Η παρέκκλιση δεν έχει αρνητικές επιπτώσεις στους ίδιους πόρους της Κοινότητας που προέρχονται από τον ΦΠΑ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνο
Κατά παρέκκλιση του άρθρου 21 παράγραφος 1 στοιχείο α) της οδηγίας 77/388/ΕΟΚ, όπως τροποποιήθηκε από το άρθρο 28ζ της εν λόγω οδηγίας, παρέχεται η δυνατότητα στη Λεττονία να συνεχίσει, από την 1η Μαΐου 2005 έως τις 31 Δεκεμβρίου 2009, να ορίζει ως υπόχρεο του φόρου προστιθέμενης αξίας τον παραλήπτη αγαθών ή υπηρεσιών, στην περίπτωση συναλλαγών ξυλείας.
Η παρούσα απόφαση απευθύνεται στη Δημοκρατία της Λεττονίας.
Βρυξέλλες, 24 Ιανουαρίου 2006.

Labels: 2
11
1
18
15